РЕДОВНО ЗАСЕДАНИЕ НА СЪВЕТА ЗА ЗАЩИТА НА ИНТЕЛЕКТУАЛНАТА СОБСТВЕНОСТ /СЗИС/, 30.10.2009 Г.
Дневен ред на заседанието:

1. Обсъждане проекта на Плана за защита на интелектуалната собственост.
2. Запознаване със съдържанието на писма предвидени за изпращане до определени институции.
3. Приемане на дневния ред на следващото заседание.
Присъстваха:

 1. Димитър Дерелиев, Заместник-министър на културата

 2. Жанета Петрова, Зам.-министър на МП

 3. Георги Дамянов, директор на дирекция „АПСП”

 4. Христо Радев, чл. на УС - НАЗИП
 5. Жени Захариева, председател на УС - НАЗИП

 6. Мария Петкова, председател на Съюза на преводачите в България

 7. Анна Портарска, изп. директор - Асоциация „Бълг. книга”

 8. Васил Гюров, зам. председател - Музикаутор

 9.Здравка Сиракова, председател на Сдр. Нехудожествена литература България,    
    Интерфилмарт

10. Александър Радославов, председател на Булрепро и Копи, IZA-ART

11. Гриша Камбуров, изп. директор - АБРО

12. Илона Кръстенякова, прокурор - ВКП

13. Ина Килева, изп. директор - ПРОФОН/БАМП

14. Аксения Бонева - МК
15. Вяра Минчева, КРС

16. Васил Панов,  директор контрол - НАП

17. Явор Колев, н-к сектор - ГДБОП

18. Вили Рашков, н-к сектор - ПВ

19. Кирил Владимиров, инспектор в отдел „Б”-ДООП-ГДКП

20. Магдалена Георгиева, изп. директор - АБКО

21. Майя Илиева, директор - Театераутор

22. Борис Бончев, председател на УС - Сopy Bg

23. Мариана Лазарова, изп. директор на Копи-Бг

24. Марияна Лазарова, Пайнер ООД

25. Магдалина Тодорова, изп. директор на Музикаутор

26.Мария Палаурова, изп. директор на Филмаутор

27. Мариана Андреева, адвокат - Музикаутор

28. Гергана Царева,  директор - МИЕТ

29. Данко Танев, иконом. Специалист - Посолство на САЩ

30. Велизар Соколов, Арсис Консултинг

31. Офелия Цонкова, юрист - СЕМ

32. Стефан Минчев,  предс. на УС - БУЛАКТ

33. Сашо Драганов, председател на НАДР

34. Красимир Босев, зам. председател на Иза-Арт

35. Велислава Димитрова, изп. директор на Булакт
36. Милена Миланова, мениджър - Асоциация на телевизионните продуценти

37. Георги Димитров, КРС

38. Сашо Севов, председател - БВА

39. Жени Божикова, председател на Асоциация Нехудожествена литература
40. Тодор Булев, зам. председател на Съюз на архитектите в България

41. Петя Апотолева, ст. експ. в дирекция „АПСП” към МК
     Заседанието беше открито в 14.00 ч. от заместник-министъра на културата г-н Димитър Дерелиев. Той изрази горещото си желание работата на СЗИС да отговори на Европейските изисквания по въпросите за защита на интелектуалната собственост и авторското право. Преди да даде думата на присъстващите зам.-министърът ги запозна с дневния  ред на заседанието, а така също апелира за конструктивен диалог по време на обсъжданията.
     По първа точка от дневния ред - Обсъждане на проекта на Плана за защита на интелектуалната собственост думата взе г-н Иво Маринов /зам.-министър на икономиката, енергетиката и туризма/. Той предложи в дневния ред на следващото заседание на Съвета да се включи точка, в която да се разгледат евентуални законодателни промени в Закона за авторските и сродните му права относно лицата вносители на празни носители, тонер касети и други такива, които са длъжни да отчисляват необходимите средства чрез съответните организации за защита на авторските права.
    Г-н Дерелиев прие направеното от г-н Маринов предложение и пое ангажимента то да бъде включено като точка от дневния ред при следващото заседание на Съвета.
     По т.2.2 /стр. 2 от Плана за действие думата взе г-н Веселин Вучков /Министерство на вътрешните работи/. Той предложи  във  връзка с предвижданите промени в НПК относно компютърните престъпления свързани с чл.175А и 175 Б ангажиментите  да не са изцяло приоритет  само на Вътрешно министерство. Според него това са въпроси засягащи и Министерство на Правосъдието, затова каза той, при сформирането на една бъдеща работна група би било добре да се включва хора и от двете ведомства.
      Представителят на Министерство на Правосъдието напълно подкрепи предложението на г-н Вучков за съвместна работа на двете ведомства.
     Следващ взе думата г-н Саракинов. Според думите му в Плана за действие около 95% от предвиденото в него засяга единствено защитата на авторското право и само 5% остават за интелектуалната собственост. В хода на изказването си проф. Саракинов направи две конкретни бележки по отношение на Плана. Едната той посочи на стр. 12 /12т , където са цитирани задълженията на театрите. Г-н Саракинов предложи да се направи следната корекция: „Отговорен за това е Театъраутор”. Втората му бележка беше относно използването на изключително бюрократичния език в Плана /справка стр. 18/..
     Заки Соколов /Арсис Консултинг/ направи кратък коментар по изказването на г-н Саракинов като изрази мнение, че думите на професора звучат твърде обезкуражаващо за това първо заседание на Съвета и неговите нови членове. Г-н Соколов обясни, че 90% от действията, които са предвидени в Плана са свързани с правоприлагането на вече съществуващото синхронизирано  с европейската рамка законодателство. Според него ЗАПСП е един добър закон, а в Плана за действие е предвидено да бъдат коригирани някои от неговите пропуски.

     След г-н Соколов думата взе г-жа Ина Килева /Профон - БАМП/. Тя се обърна към аудиторията от името на музикалната индустрия в България, като изказа благодарност към всички зам.-министри за присъствието им на това първо заседание на Съвета, което според нея е добър знак за една ползотворна съвместна работа. Г-жа Килева подкрепи думите на г-н Соколов и каза, че според нея дигиталното пространство е един бъдещ важен пазар за креативен сектор и за креативната индустрия. По нейно мнение ние трябва да се включим в европейския дебат, където се говори за Европейска дигитална платформа и Европейска обсерватория. Тя обясни, че са много инициативите на Европейската комисия в тази посока и мнението на всички е, че трябва да се намери път за легален достъп до интернет и формат за осигуряване на справедливо заплащане на творците. Г-жа Килева приветства първата точка от дневния ред засягаща пиратството. Тя направи две конструктивни предложения. Първо: предложи г-н Дерелиев да бъде политически инициатор за осъществяването на една среща с депутати от ГЕРБ, на която гражданският сектор да представи своята позиция по коментираните въпроси. По-нататък г-жа Килева изрази задоволството си от успешната комуникация, която имат с г-н Явор Колев и сектора, който той ръководи. Тя предложи, за да се намери по-успешен подход между правоносителите и интернет сектора да се направи една работна група и да се тръгне в посока на сключването на меморандум между тях /дружествата/, интернет сектора и Министерство на културата с цел изчистване на възможностите за комуникация с интернет-сектора, както и предприемане на подходящи санкции срещу нарушителите.
     Относно първото предложение на г-жа Килева г-н Дерелиев лично се ангажира за осъществяването на среща с депутати на ГЕРБ, както и с някои Евродепутати до края на тази година.

     Г-н Сашо Севов /БВА/ взе думата по т.2 – интернет-пиратството и предложи да се промени досегашния подход към проблема.
     Г-жа Мария Петкова /Съюз на преводачите в България/ апелира да се обърне повече внимание на словесното пиратство в интернет-пространството. Г-жа Петкова с тревога отбеляза, че преводаческата гилдия в България има много слаба защита. Нейната препоръка е да се направи редакция на езика в Плана. В подкрепа на предложението си даде пример с думата „касая”, която според нея присъства на почти всяка страница.
     По-нататък думата взе г-н Радославов /Булрепро и Копи/. С няколко думи той припомни целта на създаването на Плана за действие – опасността от влизането ни в сп. 301 на Американската търговска камара. Г-н Радославов обърна внимание, че някои от текстовете в ЗАПСП трябва да бъдат поправени /или изцяло променени/ и предложи  при изработването им да присъстват подготвени юристи и от други сектори различни от досегашните, като предложи такива от Булрепро и Копи, които според него са добре запознати с авторското право, съответните закони и документи. В тази връзка г-н Радославов препоръча да се направи известна промяна в Плана за действие във връзка с по-експедитивни промени в законодателството и начало на хармонизиране на отделните законодателства, както и между ведомствата и частния сектор с цел по-адекватни и бързи действия по съответните проблеми.
      Г-н Дерелиев помоли всички предложения да бъдат предоставени в писмен вид и отбеляза, че от срещите, които вече е имал с Американското и Британското посолства според него Плана за действие е добре познат и му е дадена една висока оценка. 

   След това думата взе г-жа Майя Илиева /Театераутор/, която обясни на аудиторията, че поставя един наследен проблем от предишното ръководство на МК и уточни, че той касае единствено Театераутор. Г-жа Илиева засегна темата за създадената транзитна сметка към финансовото министерство СЕБРА, свързана с парични преводи и платежни системи на държавните предприятия. Г-н Дерелиев изслуша казаното от нея и я покани на допълнителна среща за изясняване на този конкретен въпрос, тъй като той според него е извън въпросите залегнали в плана на днешното заседание. 
     Г-жа Марияна Андреева /Музикаутор/ направи две предложения. Тя обърна внимание, че на стр. 12 / т. 5.4 от Плана е допуснат технически пропуск – в сроковете за провеждане на срещи между ОКУП и Министерство на финансите не е посочена конкретна дата. В тази връзка тя предложи първите такива срещи да се инициират до края на м. ноември 2009г. Също така г-жа Андреева апелира заседанията на Съвета да не преминават само в критики на Плана, а да имат по-конструктивен характер, за да се пристъпи по-бързо към конкретни действия.

     Г-жа Жени Божилова /председател, Нехудожествена литература/ отправи упрек към ДАПСП, че след регистриране на нейното дружество в МК, директорът на ДАПСП й е казал „Чудесно! Действайте!”.
    След изказването на г-жа Божилова г-н Дерелиев обясни, че Плана е само скелето на предвидените действия и мероприятия и за в бъдеще предстои да се развива и допълва. По-нататък зам.-министърът премина към т. 2 и т. 3-та от дневния ред – приемане на текстовете на писма предвидени за изпращане до отделни министри и ведомства. По т. 4 от Плана г-н Дерелиев даде думата на г-жа Илона Кръстенякова /ВКП/. Тя извини отсъствието на прокурор Ситнилски от заседанието, като обясни, че то е свързано с неотложен служебен ангажимент. Г-жа Кръстенякова  каза, че във връзка с проверка по сигнал, която тече във ВКП за момента не е целесъобразно да се изнася информация, но даде уверение, че при окончателното приключване на случая ще се изготвят писмени уведомления до всички заинтересовани организации и лица. По отношение на методическите указания за защита на интелектуалната собственост г-жа Кръстенякова обясни, че те са изготвени и изпратени до прокуратурите из страната, но е необходимо още известно време, за да се направи тяхната пълна редакция.
     Здравка Сиракова /Интерфилмарт/ отправи въпрос към присъстващите юристи дали не е манипулативно да се включва точка в дневния ред относно подадена жалба /т.4 за ЕЗИПА/ още на първото заседание на Съвета, на което присъстват и нови членове /нови зам.-министри/, които не са добре запознати с проблемите от изминалата година. Също така г-жа Сиракова съобщи пред присъстващите, че 85% от събраните пари от ползвателите са само от учреждения, които се издържат от печата, а останалите 15% се плащат от хилядите на брой хотели, ресторанти и други такива, т.е. от всички останали ползватели. На вниманието на г-н Дерелиев и присъстващите членове на Съвета тя предложи да се помисли по въпроса председателите на сдруженията да станат редовни пълноправни членове на Съвета.

    На предложението на г-жа Сиракова г-н Дерелиев отговори, че СЗИС е създаден по решение на Министерския съвет като консултативен орган, а не като някаква част от изпълнителната власт.
    Подобно на г-жа Сиракова г-н Кирил  Икономов /ЕАЗИПА/ изказа недоволството си от това, че на заседанието се поставя въпрос за обсъждане по подадена жалба, без да е приключена проверката и ВКП да се е произнесла официално по случая. Той заяви също, че докато в тази зала присъстват определени лица, авторското право няма да върви.
    След думите на г-н Икономов г-жа Ина Килева /ПРОФОН - БАМП/ благодари на МК за проведения семинар заедно с туининг проекта през м. септември в сградата на министерството. Тя каза, че семинарът е бил много полезен за целия сектор за колективно управление на права, тъй като участниците в него са били запознати с добрите европейски практики от чудесната презентация на д-р Филапич. В тази връзка г-жа Килева обясни, че навсякъде в Европа се върви от окрупняване към ефективност, предсказуемост и прозрачност в сектора за колективното управление на права. Накрая на изказването си г-жа Килева апелира към всички да се работи съвместно и по-ефективно, за изпълнението на едни качествени законови промени.
   По т.6 говори г-жа Офелия Цонкова /СЕМ/. Тя информира Съвета, че в МК са изпратени три протокола от проведените срещи в СЕМ с представители на предприятията по ЗЕС и притежатели на кабелни мрежи разпространяващи телевизионни програми. Срещите са били организирани във връзка с редакцията на ЗРТ от февруари 2009г. за въведеното задължение предприятията по ЗЕС да представят в 6 месечен срок в СЕМ набор от документи, като например актуален списък за излъчваните от тях програми, както и документи свързани с придобиването на права за тяхното разпространение. Тя обясни, че това е трябвало да стане до 04.07.2009г. /вр. с чл.125 В/.
    Г-н Соколов /Арсис Консултинг/ изрази известно неразбиране по отношение на информацията дадена от г-жа Офелия Цонкова и предложи СЗИС да постави като точка  в дневния си ред въпроса за това какво се случва с организациите, които препредават съдържание.
   Според г-жа Мария Палаурова /Филмаутор/ по ЗРТ се изискват доказателства само за правата върху програмите /чл.125 Б/. Тя каза, че според нея различните правоносители не са третирани еднакво и предложи в частта на ЗРТ, която предстои да бъде променена, да бъдат предвидени и правата върху произведенията включени в програмата.  
    По т. 5 /относно ЗРТ/ информация от страна на МК даде г-жа Аксения Бонева. Тя благодари на всички взели участие с предложенията си по консултационния документ и увери присъстващите, че техните предложения са взети под внимание. Г-жа Бонева обясни, че мандатът на работната група е да транспонира директивата за аудиовизуални медийни услуги в българското законодателство. Според думите и крайният срок  05.11.2009г. ще бъде напълно спазен от междуведомствената работна група.
    От своя страна г-н Камбуров /изп. директор, АБРО/ внесе уточнението, че комисията работи само по въпроси, които касаят единствено /пряко и косвено/ въвеждането на Директивата. Той обясни, че след това ще бъде създадена друга работна група за написването на нов медиен закон, който да бъде приет през следващата година.
   По отношение на Плана г-жа Мариана Лазарова /изп. директор, КОПИ-БГ/изказа положителна оценка, тъй като според нея той е насочен предимно към практическото прилагане на закона, но отправи и препоръка да се предвиждат и по-сериозни мерки за спазването му. Г-жа Лазарова взе отношение по чл. 26 от ЗАПСП –  относно компенсационните възнаграждения и по-специално по частта - частно копиране. Г-жа Лазарова с голяма загриженост обяви печалния факт, че от 16 години няма събрани компенсационни възнаграждения и препоръча чл. 26 да бъде приоритет в работата на Съвета. По-нататък тя направи малък отчет за работата на дружеството и неговия административен капацитет и представи бъдещите им намерения за постигане на по-голяма ефективност. Г-жа Лазарова съобщи, че на среща при г-н Дерелиев дружеството е предложило конкретни стъпки за съвместна работа с МК като за целта са били посочени съвсем кратки срокове. Също така информира присъстващите, че в МК са предоставени списъци на задлъжнелите лица, на които при необходимост министерството може да състави административни актове. Г-жа Лазарова предложи МК да организира среща с вносителите на записваща техника с цел да се убедят в правилността на спазването на закона, както и да се уточни процедурата по събиране на необходимите възнаграждения /срок - до средата на м. ноември/. Г-жа Мариана Лазарова постави и въпроса за предоставянето на информацията за производителите на записващи устройства. На срещата според нея би било добре да присъстват представители и на МФ, Агенция митници и НАП. Тя счита, че е необходимо да има по-добро синхронизиране между митническото законодателство и другите закони. Г-жа Лазарова обеща всички поставени от нейно име въпроси да бъдат предоставено в писмен вид в МК.
   Г-н Панов  /НАП/ напълно се съгласи с необходимостта от провеждането на такива срещи, където да могат да се изяснят всички неясни въпроси.

   От своя страна г-н Дерелиев пое ангажимента МК да организира такива срещи в дните между 16-20 ноември. Той изрази желанието на Министерството за по-голямо участие в заседанията на Съвета от страна на неправителствените организации. След това г-н Дерелиев обяви датата и часа на следващото заседание на СЗИС – 27.11 от 14.00 ч. и отбеляза, че в дневния ред ще залегнат въпроси свързани с мерките за преодоляване на нарушенията извършени в интернет пространството.
   След тези уточнения г-н Дерелиев закри заседанието.

